শাহবাগে প্রতিদিন যারা আসছেন, তাদের দেখে মনে পড়ে যায় শামসুর রাহমানের ঐতিহাসিক সেই কবিতা- ‘আমরা সবাই/এখানে এসেছি কেন? এখানে কী কাজ আমাদের?/কোন সে জোয়ার/ করেছে নিক্ষেপ আমাদের এখন এখানে/এই ফাল্গুনের রোদে? বুঝি জীবনেরই ডাকে/ বাহিরকে আমরা করেছি ঘর, ঘরকে বাহির।’ এই তারুণ্য ঘরকে বাহির করে দাঁড়িয়ে আছে রাষ্ট্রশক্তির সামনে, সরকারের সামনে; আপাতদৃষ্টিতে যুদ্ধাপরাধীদের সর্বোচ্চ শাস্তির দাবিতে তারা উচ্চকিত, কিন্তু তাদের হৃদয়ের তলদেশে রয়েছে মুক্তিযুদ্ধের চেতনা। আমরা দেখেছি এই তরুণরা স্লোগান দিচ্ছে ‘জয়বাংলা’ কিন্তু পাশাপাশি একবারও বলছে না ‘জয় বঙ্গবন্ধু’; সম্ভবত এভাবে তারা দেশের প্রতি ভালবাসাকেই প্রাধান্যে নিয়ে আসছে, বঙ্গবন্ধুর প্রতি নীরব শ্রদ্ধা ও ভালবাসা প্রকাশের পাশাপাশি রাষ্ট্র গঠনের জন্য নতুন কোনো রাষ্ট্রনায়কের প্রত্যাশারও ইঙ্গিত দিচ্ছে। সরকারের ভয়টাও বোধকরি ওখানেই- কেননা প্রচলিত রাজনৈতিক ধারা তো চায় তরুণদের করপোরেট-ডিজুস সংস্কৃতিতে আবদ্ধ করে রাখতে; কিন্তু মুক্তিযুদ্ধের চেতনায় এরা যত উচ্চকিত হবে, ততই তারা প্রচলিত ধারারও প্রতিপক্ষ হয়ে উঠবে। তবে আশা এখানেই যে, কোনো দল বা ব্যক্তিবিশেষের ইচ্ছা-অনিচ্ছায় নয়, শাহবাগের আন্দোলন শুরু হয়েছে ইতিহাসের ধারায়। শাহবাগের আন্দোলন স্বল্পস্থায়ী কিংবা দীর্ঘস্থায়ী যেটাই হোক না কেন, এর একটি সুনির্দিষ্ট বার্তা আছে। তার নিয়তিও তাই পূর্বনির্ধারিত- ইতিহাস এ আন্দোলনকে এগিয়ে নিয়ে যাবে যৌক্তিক অবসানের দিকে। ইতিহাস কখনো ব্যর্থ হয় না- আজ না হোক, কাল সে সফল হবেই এবং শাহবাগের আন্দোলনও সফল হবে।